Seun (9) kry 'nuwe' gesig | Netwerk24
Deur Roshé Taka 23 April 2019 06:15
Die dae toe klein Sibabalwe (9) selfbewus was oor sy gesig, sal binnekort iets van die verlede wees omdat hy Dinsdag rekonstruktiewe chirurgie kry.
Sibabalwe van Malmesbury in die Wes-Kaap is met Apert-sindroom gebore, 'n genetiese afwyking wat die gesig, skedel en albei hande en voete insluit.
Sibabalwe (9) wat by die Tygerberg-hospitaal rekonstruktiewe chirurgie sal ondergaan as deel van die Smile-week. Foto: Verskaf
Sy gesig word as deel van die Smile-week in die Tygerberg-hospitaal geopereer.
Lisa Kalk, woordvoerder van die Smile-stigting, sê kinders met Apert-sindroom se gesig is gewoonlik van die middel af onderontwikkel met 'n gesonke voorkoms, uitbult-oë en kouvlak-probleme weens 'n onderontwikkelde boonste kakebeen.
Kalk sê dit het Sibabalwe selfbewus gemaak. "Die moontlike drukking op sy brein het ook gelei tot kliniese simptome soos chroniese hoofpyn en ontwrigte intellektuele ontwikkeling," sê sy.
Volgens Kalk sal dr. Alexander Zühlke en prof. Frank Graewe, die plastiese chirurge, saam met 'n neurochirurg, narkotiseurs en pediaters die operasie op Sibabalwe uitvoer.
Kalk sê dit is 'n gekompliseerde operasie. "Die seun se voorkop en middelste deel van sy gesig sal van sy skedel losgemaak en afleiers ingevoeg word om albei dele van sy gesig vorentoe te druk," sê sy.
Volgens haar is hy een van 11 kinders tussen vier maande en tien jaar oud wat vandeesweek in dié hospitaal geopereer word.
Volgens Kalk word die ander kinders vir onder meer 'n gesplete lip en verhemelte geopereer.
Hedley Lewis, die uitvoerende hoof van die Smile-stigting, bedank die Tygerberg-hospitaal en die skenker, Big Shoe. "Ons is ongelooflik dankbaar vir dr. Alexander Zühlke se toewyding en passie om daagliks 'n positiewe impak op kinders se lewe te maak, sowel as die hele span by die Tygerberg-hospitaal wat die Smile-week so suksesvol maak. 'n Spesiale dankie gaan aan prof. Graewe wat sy tyd aan dié unieke geval toewy."